Ο **δήμος Σκιρίτιδας** (επίσημη ονομασία **Σκυρίτιδα** την περίοδο 1997-2001) ήταν δήμος του νομού Αρκαδίας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Τρίπολης. Βρισκόταν στο νότιο τμήμα του νομού στα σύνορα με τον νομό Λακωνίας. Ο δήμος Σκιρίτιδας αποτελούταν από 7 δημοτικά διαμερίσματα και είχε συνολικό πληθυσμό 1.597 κατοίκους στην απογραφή του 2001. Έδρα του δήμου ήταν η Βλαχοκερασέα.

Ιστορία
-------

Στην αρχαιότητα κατοικούσαν εδώ οι Σκιρίτες, οι οποίοι ήταν υποτελείς στους Σπαρτιάτες, διατηρώντας όμως αρκετές ελευθερίες. Οι μεγαλύτεροι οικισμοί της Σκιρίτιδας ήταν το Οίον και οι Καρυές (τόπος καταγωγής των Καρυάτιδων). Αποτελούσε περιοχή στρατηγικής σημασίας για το κράτος της Σπάρτης, αφού ήλεγχε το δρόμο προς την Τεγέα.Ο Σκιρίτης λόχος που αποτελούνταν από άντρες της περιοχής, διαδραμάτιζε σημαντικό ρόλο στο σπαρτιατικό στρατό. Παρατασσόταν τιμητικά στο αριστερό άκρο του σπαρτιατικού στρατεύματος, διέθετε δύναμη 600 ανδρών, ενώ είχε ρόλο παρόμοιο με αυτό των "ειδικών δυνάμεων". Κατά τη διάρκεια νυχτερινής πορείας αναλάμβανε ανιχνευτικό ρόλο, όντας ο μοναδικός λόχος που προπορευόταν του βασιλικού. Ιδιαίτερη ικανότητα εμφάνιζε απέναντι σε ίλες ιππικού. Οι Σκιρίτες χρησιμοποιούσαν σαν μέθοδο παραλλαγής και κάλυψης την σκόνη από κάρβουνο, με την οποία κάλυπταν το δέρμα τους, ώστε να επιχειρούν μυστικές αποστολές. Σύμφωνα με το Διόδωρο το Σικελό, το σπουδαιότερο επίτευγμα του Σκιρίτη λόχου αποτέλεσε η δολοφονία, μεταξύ άλλων, δύο αδερφών του Ξέρξη μέσα στη βασιλική σκηνή, του Αβροκόμη του Πρεσβυτέρου και του Υπεράνθη, μία από τις νύχτες κατά τη διάρκεια της μάχης των Θερμοπυλών. Το σχέδιο του βασιλιά Λεωνίδα ήταν η δολοφονία του ίδιου του Ξέρξη, τον οποίο όμως το απόσπασμα των Σκιριτών δεν βρήκε εντός της σκηνής του. Το απόσπασμα εξοντώθηκε από τη δύναμη των "αθανάτων" όταν αργότερα έγινε αντιληπτό.

Διοικητικές μεταβολές
---------------------

* Το 1997, με την εφαρμογή του *προγράμματος Καποδίστρια**ς* (νόμος 2539/97), δημιουργείται ο δήμος Σκυρίτιδας με έδρα τον οικισμό της Βλαχοκερασιάς και αποτελείται από 7 δημοτικά διαμερίσματα και 10 οικισμούς.
* Το 2001, το όνομα του δήμου διορθώνεται σε δήμος Σκιρίτιδας.
* Το 2010, με την εφαρμογή του *προγραμματος Καλλικράτης* (νόμος 3852/2010), ο δήμος Σκιρίτιδας καταργείται και δημιουργείται η δημοτική ενότητα Σκιρίτιδας, που υπάγεται στο δήμο Τριπόλεως.

Διαίρεση
--------

Ο δήμος περιλάμβανε τα παρακάτω δημοτικά διαμερίσματα και οικισμούς. Μέσα στις αγκύλες ([ ]) καταγράφονται οι κάτοικοι σύμφωνα με την απογραφή του 2001, που είχε γίνει κατά τη διάρκεια της λειτουργίας του:

 **Δ.δ. Βλαχοκερασέας**  [ 504 κ.]
* η Βλαχοκερασέα [ 481 κ.]
* η Λαγκάδα [ 23 κ.]

 **Δ.δ. Αγίας Βαρβάρας**  -- η Αγία Βαρβάρα [ 54 κ.]
 **Δ.δ. Αλεποχωρίου**  -- το Αλεποχώριον [ 109 κ.]
 **Δ.δ. Βουρβούρων**  -- τα Βούρβουρα [ 280 κ.]
 **Δ.δ. Κερασιάς**  -- η Κερασιά [ 175 κ.]
 **Δ.δ. Κολλινών**  [ 384 κ.]
* οι Κολλίνες [ 372 κ.]
* το Αχούρι [ 8 κ.]
* ο Βουτούχος [ 4 κ.]

 **Δ.δ. Πηγαδακίων**  -- τα Πηγαδάκια [ 91 κ.]

Παραπομπές
----------

1. 1 2 3  «Απογραφή πληθυσμού - κατοικιών της 18ης Μαρτίου 2001», σελ. 104 (σελ. 106 του pdf), από ΕΛΣΤΑΤ. Αρχειοθετήθηκε 29/07/2017. Ανακτήθηκε 08/01/2018.
2. ↑  «ΦΕΚ 244Α - 04/12/1997» σελ. 8792 (σελ. 4 του pdf ), από ΕΕΤΑΑ. Αρχειοθετήθηκε 30/03/2017. Ανακτήθηκε 27/02/2018.
3. ↑  «ΦΕΚ 104Α - 24/05/2001, Προεδρικό διάταγμα αριθ. 111» από ΕΕΤΑΑ. Αρχειοθετήθηκε 01/09/2018. Ανακτήθηκε 01/092018.
4. ↑  «ΦΕΚ 87Α - 07/06/2010»σελ. 1786 (σελ. 2 του pdf ), από ΕΕΤΑΑ. Αρχειοθετήθηκε 27/02/2018. Ανακτήθηκε 27/02/2018.

Εξωτερικοί σύνδεσμοι
--------------------

* Υπουργείο Εσωτερικών, δήμοι του σχεδίου Καποδίστριας Αρχειοθετήθηκε 2009-09-24 στο Wayback Machine.
* ΣΚΙΡΙΤΕΣ – ΜΙΑ ΑΠΟ ΤΙΣ ΔΥΝΑΜΕΙΣ ΤΟΥ ΣΠΑΡΤΙΑΤΙΚΟΥ ΣΤΡΑΤΟΥ

|  |  |  |  |
| --- | --- | --- | --- |
| 

| π • σ • ε
Σχέδιο Καποδίστριας: Διοικητική διαίρεση του νομού Αρκαδίας |
| --- |
|  |
| 
Βαλτετσίου · Βόρειας Κυνουρίας · Βυτίνας · Γόρτυνος · Δημητσάνας · Ηραίας · Κλείτορος · Κοντοβάζαινας · Κορυθίου · Λαγκαδίων · Λεβιδίου · Λεωνιδίου · Μαντινείας · Μεγαλόπολης · Σκυρίτιδας · Τεγέας · Τρικολώνων · Τριπόλεως · Τροπαίων · Τυρού · Φαλαισίας · Φαλάνθου · Κοινότητα Κοσμά |

 |